CELEX: 
Language: mt
Date: 2016-10-03 00:00:00
Title: REGOLAMENT DELEGAT TAL-KUMMISSJONI (UE) .../... dwar il-qafas komuni ta' monitoraġġ u evalwazzjoni li jsir provvediment għalih fir-Regolament (UE) Nru 514/2014 tal-Parlament Ewropew u tal-Kunsill [li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet]

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Lill-Kummissjoni ngħatatilha s-setgħa li tadotta atti delegati skont id-dispożizzjonijiet tar-Regolament (UE) Nru 514/2014 tas-16 ta' April 2014 tal-Parlament Ewropew u tal-Kunsill li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tal-kriżijiet.
            
            
               Skont l-Artikolu 55(4) tar-Regolament, l-iskop ta' dan l-att delegat huwa li jkompli jiġi żviluppat il-qafas komuni ta’ monitoraġġ u evalwazzjoni stabbilit bl-Artikolu 55(3). Fil-kuntest li jiġu żgurati l-obbligu ta’ rendikont u t-trasparenza għaċ-ċittadini tal-UE u l-impenn biex jiġu evidenzjati l-prestazzjoni, l-impatt u l-valur miżjud ta’ inizjattivi appoġġati mill-UE, il-monitoraġġ u l-evalwazzjoni għandhom rwol kruċjali biex jipprovdu l-evidenza meħtieġa. Qafas ta’ monitoraġġ u evalwazzjoni li jiffunzjona tajjeb jgħin biex tiġi vvalutata l-prestazzjoni tal-istrumenti finanzjarji li jsostnu l-politiki dwar l-affarijiet interni. Dan il-qafas jippermeti li jkun hemm intraċċar u evalwazzjoni aħjar ta' jekk l-objetitvi tar-regolament u tal-programmi humiex qegħdin jintlaqgħu. Jippermetti wkoll evalwazzjoni aħjar tal-kwalità tar-riżultati miksuba. Il-monitoraġġ u l-evalwazzjoni huma l-għodda ewlenija biex jiġi identifikat jekk ikunx meħtieġ l-għoti ta' direzzjoni aħjar lejn l-għanijiet stabbiliti fil-bidu u biex jinqabdu l-effetti, ir-riżultati u l-impatt tal-interventi.
            
            
               Ir-Regolament jistipula r-rwol tal-Kummissjoni fit-twettiq ta' monitoraġġ regolari tiegħu f'kooperazzjoni mal-Istati Membri fejn xieraq. Barra minn dan, ir-Regolament jagħti lill-Kummissjoni, bi sħab mal-Istati Membri, il-kompitu li jevalwaw l-implimentazzjoni tar-Regolamenti Speċifiċi li ssir referenza għalihom fl-Artikolu 2. Ir-Regolament barra minn hekk jobbliga lill-Istati Membri jippreżentaw lill-Kummissjoni rapporti annwali dwar l-implimentazzjoni (l-Artikolu 54) u rapporti ta' evalwazzjoni (l-Artioklu 57). Dawn ir-rapporti, flimkien ma' dejta u analiżi tal-Kummissjoni stess, jiffurmaw il-bażi tar-rapporti ta' evalwazzjoni li l-Kummissjoni tippreżenta lill-Parlament Ewropew, skont l-Artikolu 57(2).
            
            
               Dan l-att, ikompli jiżviluppa l-modalitajiet tal-kooperazzjoni u s-sħubija bejn il-Kummissjoni u l-Istati Membri dwar il-qafas komuni ta’ monitoraġġ u evalwazzjoni. Huwa jipproponi metodi addizzjonali għall-faċilitazzjoni tal-attivitajiet ta' monitoraġġ u evalwazzjoni. Permezz ta' kollaborazzjoni mill-qrib bejn il-koordinaturi għall-monitoraġġ u l-evalwazzjoni fl-Istati Membri u l-Kummissjoni, u billi jiġu żviluppati ġabriet komuni ta' indikaturi tar-riżultati u tal-impatt u ta' mistoqsijiet tal-evalwazzjoni, jiġi stabbilit approċċ uniformi; Dan se jippermetti lill-Kummissjoni tirrapporta dwar ir-riżultati li nkisbu u l-impatt tar-Regolamenti.
            
            
               L-adozzjoni ta' dan l-att delegat ma jinvolvi l-ebda kost għall-baġit tal-UE.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F'konformità mal-paragrafu 4 tal-Fehim Komuni dwar l-Atti Delegati bejn il-Parlament Ewropew, il-Kunsill u l-Kummissjoni Ewropea, saru konsultazzjonijiet xierqa u trasparenti, inkluż fil-livell tal-esperti, dwar dan l-att delegat.
            
            
               Il-Kummissjoni ppreżentat l-abbozz tad-dispożizzjonijiet u għamlet djalogu mal-Istati Membri dwar l-aspetti kollha tal-abbozz. Dan il-proċess għen biex jiġi ċċarat l-approċċ tal-Kummissjoni, u – wara li nstemgħu l-opinjonijiet tal-esperti – biex jiġi rfinut iktar l-abbozz tat-test. L-esperti ppreżentaw ukoll kummenti bil-miktub wara l-laqgħat. Dawn il-mistoqsijiet u kummenti ġew ikkunsidrati waqt il-preparazzjoni ta' dan ir-Regolamenti u l-annessi tiegħu.
            
            
               B'mod aktar speċifiku, dan l-att delegat kien diskuss waqt il-laqgħat tal-grupp tal-esperti, b'parteċipanti mill-Istati Membri kollha, fit-2 u t-3 ta' Lulju 2013, is-16 ta' Ottubru 2013, il-5 ta' Frar 2014, l-4 ta' Frar 2015, is-16 ta' Ġunju 2015 u l-14 ta' Jannar 2016. Id-data, l-aġenda u d-dokumenti rilevanti għal-laqgħat ġew notifikati kif dovut lill-Parlament Ewropew biex ikun jista' huwa wkoll jipparteċipa fil-laqgħat.
            
            
               Ġie stabbilit netwerk ta' esperti dwar il-monitoraġġ u l-evalwazzjoni tal-Fond tal-Ażil, il-Migrazzjoni u l-Integrazzjoni u l-Fond għas-Sigurtà Interna bil-parteċipazzjoni tar-rappreżentanti mill-Istati Membri. Dan in-netwerk ltaqa' mas-servizzi tal-Kummissjoni f'diversi okkażjonijiet fl-2015 u l-2016 sabiex jiddiskuti u jipprepara d-dokumenti li għandhom jiġu ppreżentati fil-laqgħat tal-gruppi ta' esperti.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 55(4) tar-Regolament (UE) Nru 514/2014 jagħti s-setgħa lill-Kummissjoni biex tadotta atti delegati li jkomplu jiżviluppaw il-qafas komuni ta' monitoraġġ u evalwazzjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 3.10.2016
            
            
               dwar il-qafas komuni ta' monitoraġġ u evalwazzjoni li jsir provvediment għalih fir-Regolament (UE) Nru 514/2014 tal-Parlament Ewropew u tal-Kunsill [li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet]
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) Nru 514/2014 tal-Parlament Ewropew u tal-Kunsill tas-16 ta’ April 2014 li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet
                  1
               , u b'mod partikolari l-Artikolu 55(4) tiegħu,
            
            
               Billi:
            
            
               (1)Sabiex il-Kummissjoni tingħata sostenn fil-monitoraġġ u l-evalwazzjoni tar-Regolament (UE) Nru 514/2014 u tar-Regolamenti Speċifiċi li ssir referenza għalihom fl-Artikolu 2 tiegħu, u sabiex tkun tista' ssir analiżi integrata fil-livell tal-Unjoni, l-Istati Membri għandhom isegwu approċċ uniformi, safejn ikun possibbli, meta jkunu qegħdin jagħmlu attivitajiet ta' monitoraġġ u ta' evalwazzjoni.
            
            
               (2)L-esperti tal-monitoraġġ u l-evalwazzjoni mill-Istati Membri kkooperaw mal-Kummissjoni fl-iżvilupp tal-indikaturi komuni tar-riżultat u tal-impatt, li għandhom jintużaw biex jivvalutaw l-implimentazzjoni tar-Regolament (UE) Nru 514/2014 u tar-Regolamenti Speċifiċi. Dawn l-indikaturi jikkumplimentaw il-lista ta' indikaturi komuni li ssir referenza għalihom fl-Anness II għar-Regolament (UE) Nru 513/2014 tal-Parlament Ewropew u tal-Kunsill
                  2
               , l-Anness IV tar-Regolament (UE) Nru 515/2014 tal-Parlament Ewropew u tal-Kunsill,
                  3
                u l-Anness IV tar-Regolament (UE) Nru 516/2014 tal-Parlament Ewropew u tal-Kunsill
                  4
               . 
            
            
               (3)L-esperti tal-monitoraġġ u l-evalwazzjoni mill-Istati Membri kkooperaw mal-Kummissjoni fl-iżvilupp ta' mistoqsijiet komuni ta' evalwazzjoni għall-evalwazzjoni tal-implimentazzjoni tal-programmi nazzjonali implimentati mill-Istati Membri. Il-mistoqsijiet tal-evalwazzjoni huma konformi mar-rekwiżiti stabbiliti fl-Artikolu 55(3) u (6) tar-Regolament (UE) Nru 514/2014.
            
            
               (4)Ir-Renju Unit u l-Irlanda huma marbuta bir-Regolament (UE) Nru 514/2014 u b'hekk huma marbuta b'dan ir-Regolament.
            
            
               (5)Id-Danimarka mhix marbuta bir-Regolament (KE) Nru 514/2014, u lanqas b'dan ir-Regolament, u mhix soġġetta għall-applikazzjoni tagħhom.
            
            
               ADOTTAT DAN IR-REGOLAMENT:
            
            
               Artikolu 1
            
            
               Kull Stat Membru għandu jinnomina, fi ħdan l-Awtorità Responsabbli, koordinatur b'funzjonijiet ta' monitoraġġ u evalwazzjoni u għandu jiddefinixxi l-kompiti tiegħu.
            
            
               Il-koordinaturi tal-monitoraġġ u l-evalwazzjoni għandhom, permezz ta' netwerking iffaċilitat mill-Kummissjoni:
            
            
               (a)jiskambjaw għarfien espert dwar l-aħjar prassi għall-monitoraġġ u l-evalwazzjoni;
            
            
               (b)jikkontribwixxu fl-implimentazzjoni tal-qafas komuni ta' monitoraġġ u evalwazzjoni kif stabbilit fl-Artikolu 55 tar-Regolament (UE) Nru 514/2014 u kkumplimentati minn dan ir-Regolament;  
            
            
               (c)jiffaċilitaw l-evalwazzjoni tal-implimentazzjoni tal-programmi nazzjonali kif stabbilit fl-Artikoli 56 u 57 tar-Regolament (UE) Nru 514/2014 u kkumplimentati minn dan ir-Regolament; kif ukoll
            
            
               (d)jikkollaboraw mal-Kummissjoni biex jiġi żviluppat dokument li jipprovdi gwida dwar kif għandha ssir l-evalwazzjoni li ssir referenza għaliha fl-Artikolu 56(3) tar-Regolament (UE) Nru 514/2014.
            
            
            
               Artikolu 2
            
            
               1.Ir-rapporti ta' evalwazzjoni li ssir referenza għalihom fl-Artikolu 57(1) tar-Regolament (UE) Nru 514/2014 għandhom isegwu l-mudell li għandu jiġi żviluppat mill-Kummissjoni, li jkun jinkludi l-mistoqsijiet ta' evalwazzjoni stipulati fl-Anness I u fl-Anness II ta' dan ir-Regolament.  
            
            
               2.Ir-rapporti ta' evalwazzjoni għandhom jużaw l-indikaturi stabbiliti fl-Annessi III u IV. Il-Kummissjoni għandha tistabbilixxi d-definizzjoni, is-sors u l-bażi tal-indikaturi elenkati fl-Annessi III u IV fid-dokument li jipprovdi gwida dwar kif għandhom isiru l-evalwazzjonijiet li ssir referenza għalihom fl-Artikolu 56(3) tar-Regolmant (UE) NRu 514/2014.  
            
            
               3.L-Istati Membri għandhom jippreżentaw ir-rapporti ta' evalwazzjoni permezz tas-sistema ta' skambju elettroniku ta' dejta ("SFC2014") stabbilita bl-Artikolu 2 tar-Regolament (UE) Nru 802/2014
                  5
               . 
            
         
         
            
               4.Skont l-Artikolu 12(3) u (4) tar-Regolament (UE) Nru 514/2014, l-Awtorità Responsabbli għandha tikkonsulta lill-kumitat ta' monitoraġġ dwar ir-rapporti ta' implimentazzjoni annwali u dwar is-segwitu għall-konklużjonijiet u r-rakkomandazzjonijiet magħmula fir-rapporti ta' evalwazzjoni qabel mad-dokumenti jiġu ppreżentati lill-Kummissjoni.
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea.
            
            
               Dan ir-Regolament jorbot fl-intier tiegħu u japplika direttament fl-Istati Membri skont it-Trattati.
            
            
               Magħmula fi Brussell, 3.10.2016
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 150, 20.5.2014, p. 112.
               
               
                  
                     (2)
                  
                        Ir-Regolament (UE) Nru 513/2014 tal-Parlament Ewropew u tal-Kunsill tas-16 ta’ April 2014 li jistabbilixxi, bħala parti mill-Fond għas-Sigurtà Interna, l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni ta' kriżi u li jħassar id-Deċiżjoni tal-Kunsill 2007/125/ĠAI (ĠU L 150, 20.5.2014, p. 93). .
               
               
                  
                     (3)
                  
                        Ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE (ĠU L 150, 20.5.2014, p. 143).
               
               
                  
                     (4)
                  
                        Ir-Regolament (UE) Nru 516/2014 tal-Parlament Ewropew u tal-Kunsill tas-16 ta’ April 2014 li jistabbilixxi l-Fond għall-Asil, il-Migrazzjoni u l-Integrazzjoni, li jemenda d-Deċiżjoni tal-Kunsill 2008/381/KE u li jħassar id-Deċiżjonijiet Nru 573/2007/KE u Nru 575/2007/KE tal-Parlament Ewropew u tal-Kunsill u d-Deċiżjoni tal-Kunsill 2007/435/KE (ĠU L 150, 20.5.2014, p. 168).
               
               
                  
                     (5)
                  
                        Ir-Regolament ta' Implimentazzjoni tal-Kummissjoni (UE) Nru 802/2014 tal-24 ta' Lulju 2014 li jistabbilixxi mudelli għal programmi nazzjonali u li jistabbilixxi t-termini u l-kundizzjonijiet tas-sistema tal-iskambju tad-dejta elettronika bejn il-Kummissjoni u l-Istati Membri skont ir-Regolament (UE) Nru 514/2014 tal-Parlament Ewropew u tal-Kunsill li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tal-kriżijiet (ĠU L 219, 25.7.2014, p. 22).
               
            
      
    ---documentbreak--- 
      
         
         
            
               ANNESS
            
            
               tar-
            
            
               REGOLAMENT DELEGAT TAL-KUMMISSJONI (UE) …/...
            
            
               dwar il-qafas komuni ta' monitoraġġ u evalwazzjoni previst fir-Regolament (UE) Nru 514/2014 tal-Parlament Ewropew u tal-Kunsill li (jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet)
            
            
               Il-lista tal-mistoqsijiet għar-rapporti ta’ evalwazzjoni mill-Istati Membri u mill-Kummissjoni, dwar il-Fond għall-Ażil, il-Migrazzjoni u l-Integrazzjoni, kif imsemmi fl-Artikoli 56 u 57 tar-Regolament (UE) Nru 514/2014 tal-Parlament Ewropew u tal-Kunsill  
            
            
            
               Effikaċja
            
            
               (1) Sa liema punt il-Fond għall-Ażil, il-Migrazzjoni u l-Integrazzjoni (“il-Fond”) laħaq l-objettivi definiti fir-Regolament (UE) Nru 516/2014?
            
            
               (a) Kif ikkontribwixxa l-Fond għat-tisħiħ u l-iżvilupp tal-aspetti kollha tas-Sistema Ewropea Komuni tal-Ażil, inkluż id-dimensjoni esterna tagħha?
            
            
               (i) Xi progress sar lejn it-tisħiħ u l-iżvilupp tal-proċeduri tal-ażil, u kif ikkontribwixxa l-Fond biex isir dan il-progress?
            
            
               (ii) Xi progress sar lejn it-tisħiħ u l-iżvilupp tal-kundizzjonijiet ta' akkoljenza, u kif ikkontribwixxa l-Fond biex isir dan il-progress?
            
            
               (iii) Xi progress sar fil-kisba tal-implimentazzjoni b'suċċess tal-qafas legali tad-direttiva dwar l-ikkwalifikar (u l-modifiki sussegwenti tagħha), u kif ikkontribwixxa l-Fond biex isir dan il-progress?
            
            
               (iv) Xi progress sar lejn it-titjib tal-kapaċità tal-Istati Membri biex jiżviluppaw, jissorveljaw u jevalwaw il-politiki u l-proċeduri tagħhom tal-ażil, u kif ikkontribwixxa l-Fond biex isir dan il-progress?
            
            
               (v) Xi progress sar biex jiġu stabbiliti, żviluppati u implimentati l-programmi u l-istrateġiji nazzjonali ta' sistemazzjoni mill-ġdid, u ta' programmi oħra ta' ammissjoni umanitarja, u kif ikkontribwixxa l-Fond biex isir dan il-progress?
            
            
            
               (b) Kif ikkontribwixxa l-Fond biex tiġi appoġġata l-migrazzjoni legali lejn l-Istati Membri skont il-ħtiġijiet ekonomiċi u soċjali tagħhom, bħalma huma l-ħtiġijiet tas-suq tax-xogħol, filwaqt li tiġi salvagwardjata l-integrità tas-sistemi tal-immigrazzjoni tal-Istati Membri kif ukoll tiġi mħeġġa l-integrazzjoni effettiva taċ-ċittadini ta’ pajjiżi terzi?
            
            
               (i) Xi progress sar biex jingħata sostenn lill-migrazzjoni legali lejn l-Istati Membri f'konformità mal-ħtiġijiet ekonomiċi u soċjali tagħhom, bħalma huma l-ħtiġijiet tas-suq tax-xogħol, u kif ikkontribwixxa l-Fond biex isir dan il-progress?
            
            
               (ii) Xi progress sar fil-promozzjoni tal-integrazzjoni effettiva ta' ċittadini ta' pajjiżi terzi, u kif ikkontribwixxa l-Fond biex isir dan il-progress?
            
            
               (iii) Xi progress sar fis-sostenn tal-kooperazzjoni fost l-Istati Membri, bl-għan li tiġi ssalvagwardjata l-integrità tas-sistemi tal-immigrazzjoni tal-Istati Membri, u kif ikkontribwixxa l-Fond biex isir dan il-progress?
            
         
         
            
               (iv) Xi progress sar għat-tisħiħ tal-kapaċità ta' integrazzjoni u ta' migrazzjoni legali fl-Istati Membri, u kif ikkontribwixxa l-Fond biex isir dan il-progress?
            
            
               (c) Il-Fond kif ikkontribwixxa fit-titjib ta’ strateġiji ġusti u effettivi ta’ ritorn fl-Istati Membri li jikkontribwixxu għall-ġlieda kontra l-immigrazzjoni illegali, b'enfasi fuq is-sostenibbiltà tar-ritorn u tar-riammissjoni effettiva fil-pajjiżi tal-oriġini u ta’ transitu?
            
            
               (i) Xi progress sar għas-sostenn tal-miżuri li jakkumpanjaw il-proċeduri tar-ritorn, u l-Fond kif ikkontribwixxa biex isir il-progress?
            
            
               (ii) Xi progress sar għall-implimentazzjoni effettiva tal-miżuri tar-ritorn (volontarju u bil-forza), u kif ikkontribwixxa l-Fond biex isir dan il-progress?
            
            
               (iii) Xi progress sar fit-titjib tal-kooperazzjoni prattika bejn l-Istati Membri u/jew mal-awtoritajiet ta' pajjiżi terzi dwar il-miżuri ta' ritorn, u kif ikkontribwixxa l-Fond biex isir dan il-progress?
            
            
               (iv) Xi progress sar fit-tisħiħ tal-kapaċità tar-ritorn, u kif ikkontribwixxa l-Fond biex isir dan il-progress?
            
            
               (d) Kif ikkontribwixxa l-Fond għat-titjib tas-solidarjetà u tal-kondiviżjoni tar-responsabbiltà bejn l-Istati Membri, b’mod partikolari lejn dawk l-aktar milquta mill-flussi migratorji u tal-ażil, inkluż permezz tal-kooperazzjoni prattika?
            
            
               (i) Il-Fond kif ikkontribwixxa għat-trasferiment tal-applikanti għall-ażil (ir-rilokazzjoni skont id-Deċiżjonijiet tal-Kunsill (UE) 2015/1253 u 2015/1601)?  
            
            
               (ii) Il-Fond kif ikkontribwixxa għat-trasferiment ta' benefiċjarji tal-protezzjoni internazzjonali bejn l-Istati Membri?  
            
            
               (e) Kif ikkontribwixxa l-Fond biex jingħata appoġġ lill-Istati Membri f'sitwazzjonijiet ta' emerġenza debitament sostanzjati li jkunu jirrikjedu azzjoni urġenti?
            
            
                  (i) X'tip ta' azzjonijiet ta' emerġenza ġew implementati?
            
            
               (ii) L-azzjonijiet ta' emerġenza implimentati taħt il-Fond kif ikkontribwew biex jiġu indirizzati l-ħtiġijiet urġenti tal-Istat Membru?
            
            
               (iii) X'kienu r-riżultati prinċipali tal-azzjonijiet ta' emerġenza?
            
            
            
               Effiċjenza (L-objettivi ġenerali tal-Fond intlaħqu bi spiża raġonevoli?)
            
            
               (2) Sa liema punt ir-riżultati tal-Fond intlaħqu bi spiża raġjonevoli f'dak li għandu x'jaqsam mar-riżorsi finanzjarji u umani użati? Liema miżuri ġew stabbiliti sabiex jiġu evitati, jinqabdu, irrappurtati u segwiti każijiet ta’ frodi u irregolaritajiet oħra, u kemm kienu effikaċi? 
            
            
            
               Relevanza (L-objettivi tal-interventi ffinanzjati mill-Fond jikkorrispondu għall-ħtiġijiet reali?)
            
            
               (3) L-objettivi stabbiliti mill-Istat Membru fil-programm nazzjonali rrispondew għall-ħtiġijiet identifikati? L-objettivi stabbiliti fil-Programm ta' Ħidma Annwali (l-Azzjonijiet tal-Unjoni) kienu jindirizzaw il-ħtiġijiet attwali? L-objettivi stabbiliti fil-programm ta' ħidma annwali (l-Assistenza ta' Emerġenza) kienu jindirizzaw il-ħtiġijiet reali? Liema miżuri stabbilixxa l-Istat Membru biex jindirizza l-ħtiġijiet li qegħdin jinbidlu?
            
            
         
         
            
               Koerenza (L-objettivi stabbiliti fil-programm nazzjonali tal-Fond kienu koerenti ma' dawk stabbiliti fi programmi oħra ffinanzjati minn riżorsi tal-UE u li japplikaw għal oqsma simili ta' xogħol? Ġiet żgurata wkoll koerenza waqt l-implimentazzjoni tal-Fond?)
            
            
               (4) Saret valutazzjoni ta' interventi oħrajn b'objettivi simili, u din ittieħdet inkonsiderazzjoni waqt l-istadju ta' pprogrammar? Ġew stabbiliti mekkaniżmi ta' koordinazzjoni, bejn il-Fond u interventi oħrajn b'objettivi simili, għall-perjodu ta' implimentazzjoni? L-azzjonijiet implimentati permezz tal-Fond kienu koerenti ma' interventi oħrajn b'objettivi simili mingħajr ma jikkontradixxuhom?
            
            
            
               Komplimentarjetà (L-objettivi stabbiliti fil-programm nazzjonali u l-azzjonijiet korrispondenti implimentati kienu kumplimentari għal dawk stabbiliti fil-qafas ta' politiki oħra - b'mod partikolari dawk segwiti mill-Istat Membru)?
            
            
               (5) Saret valutazzjoni ta' interventi oħrajn b'objettivi kumplimentari, u din ittieħdet inkonsiderazzjoni waqt l-istadju ta' pprogrammar? Ġew stabbiliti mekkaniżmi ta' koordinazzjoni bejn l-Fond u interventi oħrajn b'objettivi simili biex tiġi żgurata l-kumplimentarità tagħhom għall-perjodu ta' implimentazzjoni? Il-mekkaniżmi kienu maħsubin biex jevitaw id-duplikazzjoni ta' strumenti finanzjarji stabbiliti?
            
            
            
               Il-valur miżjud tal-UE
                      (Inkiseb xi valur miżjud permezz tal-appoġġ tal-UE?)  
            
            
               (6) Liema huma t-tipi ewlenin ta' valur miżjud li jirriżultaw mis-sostenn tal-Fond (il-volum, l-ambitu, ir-rwol, il-proċedura)? Kienu l-Istati Membri jwettqu l-azzjonijiet meħtieġa biex jiġu implimentati l-politiki tal-UE f'oqsma tal-Fond mingħajr l-appoġġ finanzjarju tal-Fond? X'kienu jkunu l-konsegwenzi l-aktar probabbli li kieku twaqqaf l-appoġġ ipprovdut mill-Fond? Sa liema punt l-azzjonijiet appoġġati mill-Fond irriżultaw f'benefiċċju fil-livell tal-Unjoni?
            
            
            
               Sostenibbiltà (Huwa probabbli li l-effetti pożittivi tal-proġetti ffinanzjat mill-Fond jibqgħu jinħassu anki meta l-appoġġ mill-Fond jintemm?)
            
            
               (7) X'kienu l-miżuri ewlenija adottati mill-Istat Membru biex tiġi żgurata s-sostenibbiltà tar-riżultati tal-proġetti implimentati bl-appoġġ tal-Fond (kemm fl-istadju ta' pprogrammar kif ukoll dak ta' implimentazzjoni)? Ġew stabbiliti mekkaniżmi sabiex jiġi żgurat il-kontroll tas-sostenibbiltà fl-istadju ta' pprogrammar u ta' implimentazzjoni?  Sa liema punt huwa mistenni li r-riżultati u l-benefiċċji tal-azzjonijiet appoġġati mill-Fond ikomplu jinħassu wara dan?
            
            
            
               Simplifikazzjoni u tnaqqis tal-piż amministrattiv (Ġew issimplifikati l-proċeduri ta' ġestjoni tal-Fond, u tnaqqas il-piż amministrattiv għall-benefiċjarji tiegħu?)
            
            
               (8) Il-proċeduri innovattivi introdotti mill-Fond (l-għażla tal-ispejjeż issimplifikati, l-ipprogrammar multiannwali, ir-regoli nazzjonali ta' eliġibbiltà, aktar programmi nazzjoni komprensivi li jippermettu l-flessibbiltà) wasslu għal simplifikazzjoni, għall-benefiċjarji tal-Fond?
            
            
         
         
      
    ---documentbreak--- NA ---documentbreak--- 
      
         
         
            
               ANNESS
            
            
               tar-
            
            
               REGOLAMENT DELEGAT TAL-KUMMISSJONI (UE) …/...
            
            
               dwar il-qafas komuni ta' monitoraġġ u evalwazzjoni li jsir provvediment għalih fir-Regolament (UE) Nru 514/2014 tal-Parlament Ewropew u tal-Kunsill [li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet]
            
            
               Lista ta' domandi ta' evalwazzjoni għar-rapporti ta' evalwazzjoni mill-Istati Membri u l-Kummissjoni, għall-Fond għas-Sigurtà Interna, kif issir referenza għalihom fl-Artikoli 56 u 57 tar-Regolament Nru 514/2014 tal-Parlament Ewropew u tal-Kunsill 
            
            
            
               Effettività
            
            
               (1) X’kien il-kontribut tal-Fond għas-Sigurtà Interna ("il-Fond") għall-kisba tal-objettiv ġenerali kif definit fir-Regolament 515/2014?
            
            
               (a) X'kien il-kontribut tal-Fond għall-kisba tal-objettivi speċifiċi li ġejjin: 
            
            
               Is-sostenn għal politika komuni dwar il-viżi biex jiġi ffaċilitat l-ivvjaġġar leġittimu; 
            
            
               L-għoti ta' servizzi ta' kwalità għolja għal min japplika għal viża; 
            
            
               L-iżgurar ta' trattament ugwali ta' ċittadini ta' pajjiżi terzi kif ukoll
            
            
               It-trattament tal-migrazzjoni illegali?
            
            
               (i) Liema progress sar lejn il-promozzjoni tal-iżvilupp u l-implimentazzjoni tal-politika komuni dwar il-viżi sabiex jiġi ffaċilitat l-ivvjaġġar leġittimu, u x’kien il-kontribut tal-Fond għall-ksib ta' dan il-progress?
            
            
               (ii) Liema progress sar lejn l-iżgurar ta' kopertura konsulari u ta' prattiċi armonizzati aħjar fil-ħruġ tal-viżi bejn l-Istati Membri, u x'kien il-kontribut tal-Fond għall-ksib ta' dan il-progress?
            
            
               (iii) Liema progress sar lejn l-iżgurar tal-applikazzjoni tal-acquis tal-Unjoni dwar il-viżi u x'kien il-kontribut tal-Fond għall-ksib ta' dan il-progress?
            
            
               (iv) Liema progress sar lejn il-kontribuzzjoni mill-Istati Membri fit-tisħiħ tal-kooperazzjoni bejn l-Istati Membri li joperaw f'pajjiżi terzi għar-rigward tal-flussi ta' ċittadin ta' pajjiż terz lejn it-territorju tal-Istati Membri, inkluż il-prevenzjoni u t-trattament tal-immigrazzjoni llegali, kif ukoll tal-kooperazzjoni ma' pajjiżi terzi, u x'kien il-kontribut tal-Fond għall-ksib ta' dan il-progress?
            
            
               (v) Liema progress sar lejn is-sostenn tal-politka komuni dwar il-viżi bl-istabbiliment u l-użu ta' sistemi tal-IT, l-infrastruttura tal-komunikazzjoni u l-apparat tagħhom, u x'kien il-kontribut tal-Fond għall-ksib ta' dan il-progress?
            
            
               (vi) Liema kien il-kontribut tas-sostenn operattiv li huwa stipulat fl-Artikolu 10 tar-Regolament (UE) Nru 515/2014 lejn il-kisba tal-objettiv speċifiku dwar il-politika komuni dwar il-viża? 
            
         
         
            
            
               (b) X'kien il-kontribut tal-Fond għall-kisba tal-objettivi speċifiċi li ġejjin: 
            
            
               Is-sostenn ta' ġestjoni integrata tal-fruntieri, inkluża l-promozzjoni ta' aktar armonizzazzjoni ta' miżuri li jolqtu l-ġestjoni tal-fruntieri skont standards komuni tal-Unjoni u permezz tal-kondiviżjoni tal-informazzjoni bejn l-Istati Membri u bejn l-Istati Membri u l-Aġenzija Ewropea għall-Ġestjoni ta’ Kooperazzjoni Operazzjonali fil-Fruntieri Esterni tal-Istati Membri tal-Unjoni Ewropea?
            
            
               L-iżgurar, minn naħa, ta' livell għoli u uniformi tal-kontroll u l-protezzjoni tal-fruntieri esterni, inkluż permezz tat-trattament tal-immigrazzjoni illegali u, min-naħa l-oħra, tal-qsim bla xkiel tal-fruntieri esterni f'konformità mal-acquis ta' Schengen, filwaqt li tiġi ggarantita l-protezzjoni internazzjonali għal dawk li jkollhom bżonnha, skont l-obbligi kkuntrattati mill-Istati Membri fil-qasam tad-drittijiet tal-bniedem, inkluż bil-prinċipju ta' non-refoulement?
            
            
               (i) Liema progress sar lejn il-promozzjoni tal-iżvilupp, l-implimentazzjoni u l-infurzar ta' politiki li għandhom l-iskop li jiġi żgurat in-nuqqas ta' xi kontrolli fuq il-persuni meta jkunu qegħdin jaqsmu l-fruntieri interni, u x'kien il-kontribut tal-Fond għall-ksib ta' dan il-progress?
            
            
               (ii) Liema progress sar lejn it-twettiq ta' kontrolli fuq il-persuni u l-monitoraġġ effiċjenti tal-qsim tal-fruntieri esterni, u x'kien il-kontribut tal-Fond għall-ksib ta' dan il-progress?
            
            
               (iii) Liema progress sar biex gradwalment tiġi stabbilita sistema integrata ta' ġestjoni għall-fruntieri esterni, abbażi tas-solidarjetà u r-responsabbiltà, u x'kien il-kontribut tal-Fond għall-ksib ta' dan il-progress? 
            
            
               (iv) Liema progress sar lejn l-iżgurar tal-applikazzjoni tal-acquis tal-Unjoni dwar il-ġestjoni tal-fruntieri, u x'kien il-kontribut tal-Fond għall-ksib ta' dan il-progress?
            
            
               (v) Liema progress sar lejn il-kontribut għat-tisħiħ ta' għarfien tas-sitwazzjoni fil-fruntieri estertni u l-kapaċitajiet ta' reazzjoni tal-Istati Membri, u x'kien il-kontribut tal-Fond għall-ksib ta' dan il-progress?
            
            
               (vi) Liema progress sar lejn l-istabbiliment u t-tmexxija ta' sistemi tal-IT, l-infrastruttura tagħhom ta' komunikazzjoni u l-apparat li jsostnu l-kontrolli fil-fruntieri u s-sorveljanza tal-fruntieri fil-fruntieri esterni, u x'kien il-kontribut tal-Fond għall-ksib ta' dan il-progressu?
            
            
               (vii) Liema progress sar lejn servizzi ta' sostenn lill-Istati Membri f'sitwazzjonijiet ta' emerġenza ssostanzjati kif dovut, li jkunu jirrikjedu azzjoni urġenti fil-fruntieri esterni, u x'kontribut ingħata mill-Assistenza ta' Emerġenza għall-ksib ta' dan il-progress? X'tip ta' azzjonijiet ta' emerġenza ġew implementat? L-azzjonijiet ta' emerġenza implimentati taħt il-Fond kif ikkontribwew fl-indirizzar tal-ħtiġijiet urġenti tal-Istat Membru? X'kienu r-riżultati prinċipali tal-azzjonijiet ta' emerġenza? 
            
            
               (viii) Liema kien il-kontribut tas-sostenn operattiv li huwa stipulat fl-Artikolu 10 tar-Regolament (UE) Nru 515/2014 lejn il-kisba tal-objettiv speċifiku fejn tidħol il-ġestjoni tal-fruntieri? 
            
            
            
            
               (2) X’kien il-kontribut tal-Fond għall-kisba tal-objettiv ġenerali kif definit fir-Regolament (UE) Nru 513/2014?
            
            
               (a) X'kien il-kontribut tal-Fond għall-ksib tal-objettivi speċifiċi li ġejjin:
            
            
               Il-prevenzjoni tal-kriminalità transkonfinali, serja u organizzata, inkluż it-terroriżmu?
            
            
               It-tisħiħ tal-koordinazzjoni u l-kooperazzjoni bejn l-awtoritajiet tal-infurzar tal-liġi u awtoritajiet nazzjonali oħrajn tal-Istati Membri, inkluż mal-Europol jew korpi rilevanti oħrajn tal-Unjoni, u ma' pajjiżi terzi u organizzazzjonijiet internazzjonali rilevanti?
            
            
               (i) Liema progress sar lejn il-ksib tar-riżultati mistennija fit-tisħiħ tal-kapaċità tal-Istati Membri li jiġġieldu l-kriminalità transfruntiera, serja u organizzata, inkluż it-terroriżmu u fit-tisħiħ tal-kooperazzjoni reċiproka tagħhom f'dan il-qasam, u x'kien il-kontribut tal-Fond għall-ksib ta' dan il-progress? 
            
            
               (ii) Liema progress sar lejn l-iżvilupp tal-koordinazzjoni u l-kooperazzjoni amministrattiva u operattiva fost l-awtoritajiet pubbliċi tal-Istati Membri, l-Europol jew entitajiet tal-Unjoni rilevanti oħrajn u, fejn xieraq, ma' pajjiżi terzi u organizzazzjonijiet internazzjonali, u x'kien il-kontribut tal-Fond għall-ksib ta' dan il-progress?
            
         
         
            
               (iii) Liema progress sar lejn l-iżvilupp ta' skemi ta' taħriġ, bħal dawk rigward il-ħiliet tekniċi u professjonali u l-għarfien tal-obbligi dwar id-drittijiet tal-bniedem u l-libertajiet fundamentali, fl-implimentazzjoni tal-politiki ta' taħriġ tal-UE, inkluż permezz ta' programmi ta' skambju speċifiċi tal-Unjoni dwar l-infurzar tal-liġi, u x'kien il-kontribut tal-Fond għall-ksib ta' dan il-progress?
            
            
               (iv) Liema progress sar biex jiġu stabbiliti miżuri, mekkaniżmi ta' salvagwardja u l-aħjar prassi, għall-identifikazzjoni u s-sostenn ta' xhieda u ta' vittmi tal-kriminalità, inklużi l-vittmi tat-terroriżmu, u x'kien il-kontribut tal-Fond għall-ksib ta' dan il-progress?
            
            
               (b) X'kien il-kontribut tal-Fond biex titjieb il-kapaċità tal-Istati Membri biex jimmaniġġaw b'mod effettiv ir-riskji u l-kriżijiet relatati mas-sigurtà u biex jipproteġu lill-persuni u lill-infrastruttura kritika kontra attakki terroristiċi u inċidenti oħra relatati mas-sigurtà?
            
            
               (i) Liema progress sar biex tissaħħaħ il-kapaċità amministrattiva u operazzjonali tal-Istati Membri biex tiġi protetta l-infrastruttura kritika fis-setturi kollha tal-attività ekonomika, inkluż permezz ta' sħubijiet pubbliċi-privati u ta' titjib fil-koordinazzjoni, il-kooperazzjoni, l-iskambju u t-tixrid ta' kompetenzi u esperjenza fi ħdan l-Unjoni u ma' pajjiżi terzi rilevanti, u x'kien il-kontribut tal-Fond għall-ksib ta' dan il-progress?
            
            
               (ii) Liema progress sar lejn l-istabbiliment ta' konnessjonijiet sikuri u ta' koordinazzjoni effettiva bejn atturi eżistenti speċifiċi għas-setturi fit-twissija bikrija u l-kooperazzjoni waqt kriżi fil-livell tal-Unjoni u dak nazzjonali, u x'kien il-kontribut tal-Fond għall-ksib ta' dan il-progress? 
            
            
               (iii) Liema progress sar biex titjieb il-kapaċità amministrattiva u operazzjonali tal-Istati Membri u tal-Unjoni biex jiżviluppaw valutazzjonijiet komprensivi tat-theddid u tar-riskju, u x'kien il-kontribut tal-Fond għall-ksib ta' dan il-progress?
            
            
            
               Effiċjenza (L-objettivi ġenerali tal-Fond inkisbu b’kost raġonevoli?)
            
            
               (3) Sa liema punt inkisbu b'kost raġjonevoli r-riżultati mistennija tal-Fond f'dak li għandu x'jaqsam ma' riżorsi finanzjarji u umani użati? Liema miżuri ttieħdu għall-prevenzjoni, id-detezzjoni, ir-rappurtar u s-segwitu ta' każijiet ta' frodi u irregolaritajiet oħra, u dawn kif marru?
            
            
            
               Relevanza (L-objettivi tal-interventi ffinanzjati mill-Fond jikkorrispondu għall-ħtiġijiet reali?)
            
            
               (4) L-objettivi stabbiliti mill-Istati Membri fil-programmi nazzjonali tagħhom rrispondew għall-ħtiġijiet identifikati? L-objettivi stabbiliti fil-programm ta' ħidma annwali (l-azzjonijiet tal-Unjoni) kienu jindirizzaw il-ħtiġijiet attwali? L-objettivi stabbiliti fil-programm ta' ħidma annwali (l-assistenza ta' Emerġenza) kienu jindirizzaw il-ħtiġijiet attwali? Liema miżuri stabbiliixa l-Istat Membru biex jindirizza ħtiġijiet li qegħdin jinbidlu? 
            
            
            
               Koerenza (L-objettivi stabbiliti fil-programm nazzjonali kienu koerenti ma' dawk stabbiliti fi programmi oħra ffinanzjati minn riżorsi tal-UE u li japplikaw f'oqsma simili ta' ħidma? Il-koerenza ġiet żgurata wkoll waqt l-implimentazzjoni tal-Fond?)
            
            
               (5) Saret valutazzjoni ta' interventi oħrajn b'objettivi simili, u din ittieħdet f'kunsiderazzjoni fl-istadju ta' pprogrammar? Ġew stabbiliti mekkaniżmi ta' koordinazzjoni bejn il-Fond u interventi oħrajn b'għanijiet simili għall-perjodu ta' implimentazzjoni? L-azzjonijiet implimentati permezz tal-Fond kienu koerenti ma' interventi oħrajn b'għanijiet simili, u mingħajr kontradizzjoni magħhom?
            
            
                  
            
            
               Komplimentarjetà (L-objettivi stabbiliti fil-programm nazzjonali u l-azzjonijiet korrispondenti implimentati kienu kumplimentari għal dawk stabbiliti fil-qafas ta' politiki oħra - b'mod partikolari dawk segwiti mill-Istat Membru?)
            
            
               (6) Saret valutazzjoni ta' interventi oħrajn b'objettivi kumplimentari u din ittieħdet f'kunsiderazzjoni fl-istadju ta' pprogrammar? Ġew stabbiliti mekkaniżmi ta' koordinazzjoni bejn il-Fond u interventi oħrajn b'objettivi simili għall-perjodu ta' implimentazzjoni sabiex tiġi żgurata l-kumplimentarjetà tagħhom għall-perjodu ta' implimentazzjoni? Il-mekkaniżmi kienu maħsubin biex jevitaw duplikazzjoni ta' strumenti finanzjarji stabbiliti?
            
            
            
               Valur miżjud tal-UE (Inkiseb xi valur miżjud permezz tal-appoġġ tal-UE?)  
            
         
         
            
               (7) Liema huma t-tipi ewlenin ta' valur miżjud li jirriżultaw mis-sostenn tal-Fond (il-volum, l-ambitu, ir-rwol, il-proċess)?  L-Istati Membri kienu jkunu jistgħu jwettqu l-azzjonijiet meħtieġa biex jiġu implimentati l-politiki tal-UE fl-oqsma sostnuti mill-Fond mingħajr is-sostenn finanzjarju tiegħu? X'ikunu l-aktar konsegwenzi probabbli ta' interruzzjoni tas-sostenn ipprovdut mill-Fond? Sa liema punt l-azzjonijiet appoġġati mill-Fond irriżultaw f'benefiċċju fil-livell tal-Unjoni? X'kien il-valur miżjud tas-sostenn operattiv? 
            
            
            
               Sostenibbiltà (Huwa probabbli li l-effetti pożittivi tal-proġetti sostnuti mill-Fond jibqgħu jinħassu meta s-sostenn tiegħu jintemm?)
            
            
               (8) X'kienu l-miżuri ewlenija adottati mill-Istat Membru biex tiġi żgurata s-sostenibbiltà tar-riżultati tal-proġetti implimentati b'sostenn tal-Fond (kemm fl-istadju ta' pprogrammar kif ukoll dak ta' implimentazzjoni)?  Ġew stabbiliti mekkaniżmi biex ikun hemm żgur kontroll ta' sostenibbiltà fl-istadju ta' pprogrammar u ta' implimentazzjoni? Sa liema punt huwa mistenni li r-riżultati u l-benefiċċji tal-azzjonijiet sostnuti mill-Fond ikomplu jinħassu wara dan? Liema miżuri ttieħdu sabiex tiġi żgurata l-kontinwità tal-attivitajiet imwettqa bis-saħħa tas-sostenn operattiv? 
            
            
            
               Simplifikazzjoni u tnaqqis tal-piż amministrattiv (Ġew issimplifikati l-proċeduri ta' ġestjoni tal-Fond, u l-piż amministrattiv għall-benefiċjarji tiegħu tnaqqsu?) 
            
            
               (9) Il-proċeduri innovattivi introdotti mill-Fond (l-għażla ssimplifikata tal-kosti, l-ipprogrammar pluriennali, ir-regoli nazzjonali ta' eliġibbiltà, aktar programmi nazzjonali komprensivi li jippermettu l-flessibbiltà, l-appoġġ operattiv u l-Iskema Speċjali ta' Tranżitu għal-Litwanja) wasslu għal simplifikazzjoni għall-benefiċjarji tal-Fond?
            
            
         
         
      
    ---documentbreak--- NA ---documentbreak--- NA ---documentbreak--- 
      
         
         
            
               ANNESS
            
            
               tar-
            
            
               REGOLAMENT DELEGAT TAL-KUMMISSJONI (UE) …/...
            
            
               dwar il-Qafas Komuni ta’ Monitoraġġ u ta' Evalwazzjoni previst fir-Regolament (UE) Nru 514/2014 tal-Parlament Ewropew u tal-Kunsill (li jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet)
            
            
               Lista ta’ indikaturi komuni tar-riżultat u tal-impatt għar-rapporti ta’ evalwazzjoni mill-Istati Membri u mill-Kummissjoni, kif imsemmi fl-Artikoli 56 u 57 tar-Regolament (UE) Nru 514/2014 tal-Parlament Ewropew u tal-Kunsill 
            
            
            
               Indikaturi għall-evalwazzjoni tal-objettivi speċifiċi tar-Regolament (UE) Nru 516/2014 tal-Parlament Ewropew u tal-Kunsill 
            
            
            
               1. L-indikaturi skont l-objettivi speċifiċi 
            
            
            
               (a) It-tisħiħ u l-iżvilupp tal-aspetti kollha tas-Sistema Ewropea Komuni tal-Ażil, inkluż id-dimensjoni esterna tagħha.
            
            
               (i) l-għadd ta' postijiet alterati għall-minorenni mhux akkumpanjati sostnuti mill-Fond għall-Ażil, il-Migrazzjoni u l-Integrazzjoni (il-Fond), apparagun tal-għadd totali ta’ postijiet alterati għall-minorenni mhux akkumpanjati;
            
            
                  (ii) l-għadd ta’ kawżi pendenti ta' prim'istanza, skont it-tul ta’ żmien;
            
            
                  (iii) il-proporzjon tas-sentenzi pożittivi finali fl-istadju tal-appell;
            
            
                  (iv) l-għadd ta’ persuni fis-sistema ta’ akkoljenza (l-ammont fi tmiem il-perjodu tar-rapportar).
            
            
                  (v) l-għadd ta' persuni fis-sistema ta’ akkoljenza apparagun tal-għadd ta’ applikanti għall-ażil;
            
            
               (vi) l-għadd ta' postijiet ta' akkomodazzjoni alterati għall-minorenni mhux akkumpanjati apparagun tal-għadd ta' minorenni mhux akkumpanjati;
            
            
               (vii) il-konverġenza tar-rati ta’ rikonoxximent ta’ prim'istanza/tal-aħħar istanza mill-Istati Membri għall-applikanti għall-ażil mill-istess pajjiż terz.
            
            
         
         
            
               (b) L-appoġġ għall-migrazzjoni legali lejn l-Istati Membri f’konformità mal-ħtiġijiet ekonomiċi u soċjali tagħhom, bħalma huma l-ħtiġijiet tas-suq tax-xogħol, filwaqt li tiġi ssalvagwardjata l-integrità tas-sistemi ta' immigrazzjoni tal-Istati Membri, u l-promozzjoni tal-integrazzjoni effettiva ta’ ċittadini ta’ pajjiżi terzi:
            
            
               (i) il-proporzjon ta' ċittadini ta’ pajjiżi terzi li jkunu rċevew status ta’ residenza għal perjodu twil minn fost iċ-ċittadini tal-pajjiżi terzi kollha;
            
            
                  (ii) ir-rata tal-impjiegi: id-differenza bejn iċ-ċittadini ta’ pajjiżi terzi u ċ-ċittadini tal-pajjiż ospitanti;
            
            
                  (iii) ir-rata tal-qgħad: id-differenza bejn iċ-ċittadini ta’ pajjiżi terzi u ċ-ċittadini tal-pajjiż ospitanti;
            
            
                  (iv) ir-rata ta' attività: id-differenza bejn iċ-ċittadini ta’ pajjiżi terzi u ċ-ċittadini tal-pajjiż ospitanti; 
            
            
               (v) il-proporzjon ta' persuni li jieqfu mill-iskola u mit-taħriġ qabel iż-żmien: id-differenza bejn iċ-ċittadini ta’ pajjiżi terzi u ċ-ċittadini tal-pajjiż ospitanti;
            
            
               (vi) il-proporzjon ta’ dawk li għandhom bejn it-30 u l-34 sena b'livell edukattiv terzjarju: id-differenza bejn iċ-ċittadini ta’ pajjiżi terzi u ċ-ċittadini tal-pajjiż ospitanti;
            
            
               (vii) il-proporzjon tal-popolazzjoni fir-riskju ta' faqar soċjali jew ta' esklużjoni soċjali: id-differenza bejn iċ-ċittadini ta’ pajjiżi terzi u ċ-ċittadini tal-pajjiż ospitanti.
            
            
            
               (c) It-titjib ta' strateġiji ta’ ritorn ġusti u effettivi fl-Istati Membri li jappoġġaw il-ġlieda kontra l-immigrazzjoni illegali b’enfasi fuq is-sostenibbiltà tar-ritorn u r-riammissjoni effettiva fil-pajjiżi tal-oriġini u tat-transitu:
            
            
               (i) l-għadd ta' tneħħijiet appoġġjati mill-Fond, apparagun tal-għadd totali ta’ persuni li jirritornaw wara ordni ta' tkeċċija;
            
            
               (ii) l-għadd ta’ persuni mibgħuta lura fil-qafas tal-operazzjonijiet konġunti tar-ritorn appoġġati mill-Fond apparagun tal-għadd totali ta’ persuni li jirritornaw appoġġjati mill-Fond;
            
            
               (iii) l-għadd ta’ persuni mibgħuta lura li rċevew assistenza għar-riintegrazzjoni ta' qabel jew ta' wara r-ritorn ikkofinanzjata mill-Fond, appargun tal-għadd totali ta’ persuni li jirritornaw b'mod volontarju appoġġjati mill-Fond;
            
            
               (iv) l-għadd ta’ postijiet f’ċentri ta’ detenzjoni maħluqa/rinnovati b’appoġġ mill-Fond, apparagun tal-għadd totali ta’ postijiet fiċ-ċentri ta’ detenzjoni;
            
            
               (v) l-għadd ta’ persuni li jirritornaw wara ordni ta’ tkeċċija apparagun tal-għadd ta' ċittadini ta’ pajjiżi terzi li jiġu ordnati jitilqu;
            
            
               (vi) id-deċiżjonijiet ta’ ritorn meħuda fir-riward ta' applikanti għall-ażil miċħuda;
            
            
               (vii) kemm-il persuna effettivament tirritorna mill-applikanti għall-ażil miċħuda.
            
            
            
               2. L-indikaturi dwar l-effiċjenza, il-valur miżjud u s-sostenibbiltà, kif previsti fir-Regolament (UE) Nru 514/2014 
            
            
         
         
            
               (d) Għall-kejl u l-evalwazzjoni tal-effiċjenza, il-valur miżjud u s-sostenibbiltà:
            
            
                  (i) l-Għadd ta' Ekwivalenti ta’ Ingaġġ Tull-Time fl-Awtorità Responsabbli, fl-Awtorità Delegata u 
                     fl-Awtorità tal-Awditjar, li jaħdmu fuq l-implimentazzjoni tal-AMIF u mħallsin mill-assistenza teknika jew mill-baġits nazzjonali, apparagun tal-għadd ta' proġetti implimentati u tal-ammont ta' finanzjament 
                     mitlub għas-sena finanzjarja;
            
            
                  (ii) l-assistenza teknika flimkien mal-ispejjeż (indiretti) amministrattivi tal-proġetti apparagun tal-
                     ammont ta' finanzjament mitlub għas-sena finanzjarja;
            
            
                  (iii) ir-rata ta' assorbiment tal-Fond.
            
            
         
         
      
    ---documentbreak--- NA ---documentbreak--- NA ---documentbreak--- NA ---documentbreak--- 
      
         
         
            
               ANNESS
            
            
               tar-
            
            
               REGOLAMENT DELEGAT TAL-KUMMISSJONI (UE) …/...
            
            
               dwar il-qafas komuni ta' monitoraġġ u evalwazzjoni li jsir provvediment għalih fir-Regolament (UE) Nru 514/2014 tal-Parlament Ewropew u tal-Kunsill [li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet]
            
            
               Lista ta' indikaturi komuni tar-riżultati u tal-impatt għar-rapporti ta' evalwazzjoni mill-Istati Membri u l-Kummissjoni, kif issir referenza għalihom fl-Artikoli 56 u 57 tar-Regolament (UE) Nru 514/2014 tal-Parlament Ewropew u tal-Kunsill tas-16 ta' April 2014 li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet,
            
            
            
               Indikaturi għall-evalwazzjoni tal-objettivi speċifiċi tar-Regolament (UE) Nru 513/2014 li jistabbilixxi, bħala parti mill-Fond għas-Sigurtà Interna, l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tar-riskji u r-Regolament (UE) Nru 515/2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża
            
            
            
               1. Indikaturi b'objettivi speċifiċi 
            
            
               (a) Is-sostenn ta' politika komuni dwar il-viżi sabiex jiġi ffaċilitat l-ivvjaġġar leġittimu, jingħata livell għoli ta' servizz lill-applikanti għall-viżi u jiġi żgurat trattament ugwali ta' ċittadini ta' pajjiżi terzi u tiġi ttrattata l-migrazzjoni illegali:
            
            
               (i) l-għadd ta' missjonijiet ta' evalwazzjoni ta' Schengen fil-qasam tal-viża li saru bis-sostenn tal-Fond għas-Sigurtà Interna ("il-Fond");
            
            
               (ii) l-għadd ta' rakkomandazzjonijiet ta' evalwazzjoni ta' Schengen fil-qasam tal-viża indirizzati bis-sostenn 
                     tal-Fond, kif imqabbel mal-għadd totali ta' rakkomandazzjonijiet maħruġa; 
            
            
                (iii) l-għadd ta' persuni li qegħdin jużaw dokumenti tal-ivjaġġar foloż li nqabdu f'konsulati sostnuti mill-Fond;
            
            
               (iv) l-għadd ta' applikanti għall-viża li jkollhom japplikaw għal viża ta' Schengen barra mill-pajjiż tagħhom ta' reżidenza;
            
            
                  (v) l-għadd ta' pajjiżi li jirrekjedu l-viża fid-dinja fejn l-għadd ta' Stati Membri preżenti jew 
                     irrappreżentati żdied.
            
            
            
               (b) Is-sostenn tal-ġestjoni integrata tal-fruntieri, inkluż il-promozzjoni ulterjuri tal-armonizzazzjoni tal-miżuri marbuta mal-ġestjoni tal-fruntieri skont l-istandards komuni tal-Unjoni u permezz tal-kondiviżjoni ta' informazzjoni bejn l-Istati Membri u bejn l-Istati Membri u l-Aġenzija Ewropea għall-Ġestjoni ta' Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea ("il-Frontex"), sabiex jiġi żgurat, minn naħa livell uniformi u għoli ta' kontroll u protezzjoni tal-fruntieri esterni, inkluż billi tiġi ttrattata l-immigrazzjoni illegali u, min-naħa l-oħra, il-qsim bla xkiel tal-fruntieri esterni skont l-acquis ta' Schengen, filwaqt li jiġi ggarantit l-aċċess għall-protezzjoni internazzjonali għal dawk li jkollhom bżonnha, skont l-obbligi kkuntratati mill-Istati Membri fil-qasam tad-drittijiet tal-bniedem, inkluż il-prinċipju tan-non-refoulement:
            
            
                  (i) l-għadd ta' missjonijiet ta' evalwazzjoni ta' Schengen fil-qasam tal-fruntieri li saru bis-sostenn tal- 
                     Fond;
            
            
                  (ii) l-għadd ta' rakkomandazzjonijiet ta' evalwazzjoni ta' Schengen fil-qasam tal-fruntieri indirizzati bis- 
                     sostenn tal-Fond, kif imqabbel mal-għadd totali ta' rakkomandazzjonijiet maħruġa;
            
         
         
            
               (iii) l-għadd ta' biċċiet ta' apparat użati waqt Operazzjonijiet Koordinati ta' Frontex li nxtraw bis-sostenn tal-Fond kif imqabbel mal-għadd totali ta' biċċiet ta' apparat użati waqt Operazzjonijiet Koordinati ta' Frontex; 
            
            
               (iv) l-għadd ta' qsim irregolari tal-fruntiera li nqabad fil-fruntieri esterni tal-UE a) bejn il-punti tal-qsim tal-fruntiera; b) fil-punti tal-qsim tal-fruntiera;
            
            
               (v) l-għadd ta' tfittxijiet fis-Sistema ta' Informazzjoni ta' Schengen (SIS) II;
            
            
               (vi) l-għadd ta' persuni li qegħdin jużaw dokumenti tal-ivjaġġar foloż li jkunu nqabdu fil-punti ta' qsim tal-fruntieri.
            
            
            
               (c) Il-prevenzjoni tal-kriminalità, il-ġlieda kontra l-kriminalità transfruntiera, serja u organizzata inkluż it-terroriżmu, u t-tisħiħ tal-koordinazzjoni u l-kooperazzjoni bejn l-awtoritajiet tal-infurzar tal-liġi u awtoritajiet nazzjonali oħrajn tal-Istati Membri, inkluż mal-Europol jew korpi rilevanti oħrajn tal-Unjoni, u ma' pajjiżi terzi u organizzazzjonijiet internazzjonali rilevanti:
            
            
               (i) ir-riżultati ta' azzjonijiet sostnuti mill-Fond li jwasslu biex jitħarbtu gruppi li jwettqu kriminalità organizzata;
            
            
               (ii) l-għadd/il-valur ta' assi kriminali ffriżati, maħtufa u kkonfiskati bħala riżultat ta' azzjonijiet fi ħdan l-ambitu tar-Regolament (UE) Nru 513/2014;
            
            
               (iii) l-għadd ta' offiżi rreġistrati mill-pulizija, suspettati, prosekuzzjonijiet u sentenzi finali li jirriżultaw minn azzjonijiet li jaqgħu fi ħdan l-ambitu tar-Regolament (UE) Nru 513/2014;
            
            
               (iv) il-kwantità ta' drogi maqbuda fi ħdan l-ambitu tal-Fond dwar il-kriminalità organizzata;
            
            
               (v) l-għadd ta' vittmi tal-kriminalità protetti jew assistiti;
            
            
               (vi) il-volum tal-iskambju ta' informazzjoni fi ħdan il-qafas ta' Prüm (abbażi tal-kejl tal-għadd totali ta' qbil pożittiv ta' DNA kull sena; l-għadd totali ta' qbil pożittiv ta' marki tas-swaba' kull sena; l-għadd totali ta' qbil pożittiv ta' dejta ta' reġistrazzjoni tal-vetturi kull sena);
            
            
               (vii) il-volum tal-iskambju tal-informazzjoni fil-qafas tal-Applikazzjoni ta' Netwerk għall-Iskambju Sikur ta' Informazzjoni (SIENA) (abbażi tal-kejl ta' każijiet ta' SIENA inizjati kull sena mill-Istati Membri, il-Europol u partijiet terzi; messaġġi SIENA skambjati kull sena mill-Istati Membri, il-Europol u partijiet terzi); 
            
            
               (viii) il-volum ta' dejta kondiviża permezz tas-Sistema ta' Informazzjoni tal-Europol (EIS) (abbażi tal-kejl tal-għadd ta' persuni u oġġetti mdaħħla fl-EIS mill-Istati Membri kull sena; l-għadd ta' persuni u oġġetti mdaħħla fl-EIS mill-Istati Membri kull sena (suspettati, sentenzi finali); l-għadd ta' tfittxijiet bl-EIS li saru mill-Istati Membri kull sena).
            
            
            
               (d) It-titjib tal-kapaċità tal-Istati Membri u tal-Unjoni biex jiġġestixxu b'mod effettiv riskji u kriżijiet relatati mas-sigurtà, u t-tħejjija kontra attakki terroristiċi u inċidenti oħra marbuta mas-sigurtà, u l-protezzjoni tan-nies kontrihom: 
            
            
               (i) il-volum ta' attakki terrorostiċi (abbażi tal-kejl ta' attakki li fallew, li ġew evitati u li twettqu; l-għadd ta' dawk li weġġgħu jew mietu f'attakki terroristiċi).
            
            
            
               2. Indikaturi dwar l-effiċjenza, il-valur miżjud u s-sostenibbiltà, kif stipulat fir-Regolament (UE) Nru 514/2014 
            
            
         
         
            
               (e) Għall-kejl u l-evalwazzjoni tal-effiċjenza, il-valur miżjud u s-sostenibbiltà:
            
            
               (i) l-għadd ta' ekwivalenti full-time fl-Awtorità Responsabbli, l-Awtorità Delegata u l-Awtorità tal-Verifika li jkunu qegħdin jaħdmu fuq l-implimentazzjoni tal-Fond u li jkunu mħallsa mill-assistenza teknika jew mill-baġits nazzjonali kif imqabbel mal-għadd ta' proġetti implimentati u l-ammont tal-fondi għas-sena finanzjarja;
            
            
                  (ii) l-assistenza teknika flimkien mal-kost amministrattiv (indirett) tal-proġetti kif imqabbel mal- 
                     ammont ta' fondi li jkunu mitluba għas-sena finanzjarja;
            
            
                  (iii) ir-rata ta' assorbiment tal-Fond;
            
            
                  (iv) l-għadd ta' apparat użat sentejn (2) wara l-akkwist tiegħu / l-għadd ta' apparat akkwistat bil- 
                     Fond (>  aktar minn EUR 10.000); 
            
            
               (v) is-sehem tal-kost ta' manutenzjoni ta' apparat akkwistat bil-Fond fil-kontribuzzjoni totali tal-Unjoni għal azzjonijiet ikkofinanzjati mill-Fond.